Document ID: 32009D0353

ΑΠΌΦΑΣΗ ΤΟΥ ΣΥΜΒΟΥΛΊΟΥ
της 27ης Απριλίου 2009
για τον καθορισμό της θέσης που πρέπει να υιοθετηθεί, εξ ονόματος της Κοινότητας, στην Επιτροπή Επισιτιστικής Βοήθειας όσον αφορά την παράταση της σύμβασης για την Επισιτιστική Βοήθεια του 1999
(2009/353/ΕΚ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 181 σε συνδυασμό με το άρθρο 300 παράγραφος 2 δεύτερο εδάφιο,
την πρόταση της Επιτροπής,
Εκτιμώντας τα ακόλουθα:
(1)
Η σύμβαση για την Επισιτιστική Βοήθεια του 1999 (στο εξής αποκαλούμενη «σύμβαση») είχε συναφθεί , εξ ονόματος της Ευρωπαϊκής Κοινότητας , με την απόφαση 2000/421/ΕΚ του Συμβουλίου (1) και παρατάθηκε με τις αποφάσεις της Επιτροπής Επισιτιστικής Βοήθειας τον Ιούνιο του 2003, τον Ιούνιο του 2005 , τον Ιούνιο του 2007 και τον Ιούνιο του 2008, ώστε να συνεχίσει να ισχύει έως τις 30 Ιουνίου 2009.
(2)
Η περαιτέρω παράταση της σύμβασης για περίοδο ενός έτους είναι προς το συμφέρον τόσον της Κοινότητας όσον και των κρατών μελών της. Σύμφωνα με το άρθρο XXV στοιχείο β) της σύμβασης, η παράταση εξαρτάται από το εάν η σύμβαση για την εμπορία σιτηρών του 1995 (2) θα συνεχίσει να ισχύει κατά την ίδια περίοδο. Η σύμβαση για την εμπορία σιτηρών του 1995 παραμένει σε ισχύ έως τις 30 Ιουνίου 2009 και η περαιτέρω παράτασή της πρόκειται να αποφασισθεί κατά τη συνεδρίαση του Διεθνούς Συμβουλίου Σιτηρών τον Ιούνιο του 2009. Η Επιτροπή, η οποία εκπροσωπεί την Κοινότητα στην Επιτροπή Επισιτιστικής Βοήθειας, θα πρέπει , επομένως , να εξουσιοδοτηθεί να ψηφίσει υπέρ της παράτασης αυτής,
ΑΠΟΦΑΣΙΖΕΙ:
Άρθρο μόνο
Η θέση της Ευρωπαϊκής Κοινότητας στο πλαίσιο της Επιτροπής Επισιτιστικής Βοήθειας είναι να ψηφίσει υπέρ της παράτασης της σύμβασης για την Επισιτιστική Βοήθεια του 1999 για περίοδο ενός έτους, υπό την προϋπόθεση ότι η σύμβαση για την εμπορία σιτηρών του 1995 θα παραμείνει σε ισχύ κατά την ίδια περίοδο, δηλαδή έως τις 30 Ιουνίου 2010.
Η Επιτροπή εξουσιοδοτείται να υποστηρίξει τη θέση αυτή στο πλαίσιο της Επιτροπής Επισιτιστικής Βοήθειας.
Λουξεμβούργο, 27 Απριλίου 2009.

Labels: 15
5